QARZDOR JISMONIY SHAXSGA ISH HAQI YOKI UNGA TENGLASHTIRILGAN BOSHQA TOʻLOVLARNI TOʻLAYOTGAN TASHKILOTLAR YOKI BOSHQA SHAXSLAR TOMONIDAN IJRO HUJJATLARINI IJRO ETISH QOIDALARINI TASDIQLASH HAQIDA
(order, 2021-11-30)

Oʻzbekiston Respublikasi “Sud hujjatlari va boshqa organlar hujjatlarini ijro etish toʻgʻrisida”gi Qonunining (Oʻzbekiston Respublikasi Oliy Majlisining Axborotnomasi, 2001-y., 9-10-son, 169-modda) 64-moddasiga muvofiq, buyuraman: 1. Qarzdor jismoniy shaxsga ish haqi yoki unga tenglashtirilgan boshqa toʻlovlarni toʻlayotgan tashkilotlar yoki boshqa shaxslar tomonidan ijro hujjatlarini ijro etish qoidalari ilovaga muvofiq tasdiqlansin. 2. Mazkur buyruq davlat roʻyxatidan oʻtkazilsin va bu haqda Oʻzbekiston Respublikasi vazirliklari, davlat qoʻmitalari va idoralari normativ-huquqiy hujjatlarining Davlat reyestriga tegishli yozuv kiritilsin. 3. Qonun hujjatlarini turkumlash va huquqiy axborot boshqarmasi (D. Saʼdullayev) hamda Adliya vazirligi huzuridagi Sud qarorlarini ijro etish, sudlar faoliyatini moddiy-texnika jihatidan va moliyaviy taʼminlash departamenti (Z. Xolmuxamedov) ushbu normativ-huquqiy hujjatni oʻn kun muddat ichida barcha manfaatdor shaxslarga yetkazilishini va “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da nashr etilishini taʼminlasin. 4. Ushbu buyruq davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. 5. Mazkur buyruqning ijrosini nazorat qilish Adliya vazirligi huzuridagi Sud qarorlarini ijro etish, sudlar faoliyatini moddiy-texnika jihatidan va moliyaviy taʼminlash departamenti direktori Z.Xolmuxamedov zimmasiga yuklansin. Mazkur Qoidalar Oʻzbekiston Respublikasining “Sud hujjatlari va boshqa organlar hujjatlarini ijro etish toʻgʻrisida”gi Qonuniga (bundan keyingi oʻrinlarda Qonun deb yuritiladi) muvofiq qarzdor jismoniy shaxsga tashkilotlar yoki boshqa shaxslar toʻlayotgan (bundan keyingi oʻrinlarda tashkilotlar deb yuritiladi) ish haqi yoki unga tenglashtirilgan boshqa toʻlovlarga (bundan keyingi oʻrinlarda ish haqi deb yuritiladi) undiruvni qaratish orqali ijro hujjatini majburiy ijro etish tartibini belgilaydi. 1. Sud ijrochisiga ijro etish uchun taqdim etilgan va belgilangan tartibda rasmiylashtirilgan ijro hujjatlari quyidagi hollarda qarzdorga ish haqi toʻlayotgan tashkilotlarga ijro etish uchun yuboriladi: davriy toʻlovlarni undirish toʻgʻrisidagi qarorlarni ijro etishda; eng kam ish haqining ikki baravaridan koʻp boʻlmagan miqdordagi, shu jumladan, yigʻma ijro ishi yuritishga birlashtirilgan ijro hujjatlari boʻyicha ushbu miqdordagi pul summasini undirishda; undirilayotgan summalarni toʻliq uzish uchun qarzdorning mol-mulki boʻlmaganda yoki uning mol-mulki yetarli boʻlmaganda. 2. Undiruv quyidagi pul summalariga qaratilishi mumkin emas: mayib boʻlganlik yoki sogʻliqqa boshqacha tarzda shikast yetganlik, shuningdek boquvchisining vafot etganligi sababli koʻrilgan zararni toʻlash summalariga; xizmat majburiyatlarini bajarish chogʻida mayib boʻlgan (yaralangan, shikastlangan, kontuziyaga uchragan) shaxslarga va mazkur shaxslar halok boʻlgan (vafot etgan) taqdirda ularning oila aʼzolariga toʻlanadigan summalarga; bola tugʻilganligi munosabati bilan toʻlanadigan summalarga; aliment majburiyatlari boʻyicha toʻlanadigan summalarga; mehnat sharoiti noqulay va oʻziga xos boʻlgan ishlar uchun toʻlanadigan summalarga, shuningdek radiatsiya taʼsiriga uchragan shaxslarga va qonunchilik hujjatlarida belgilangan boshqa hollarda toʻlanadigan summalarga; homiladorlik va tugʻish boʻyicha toʻlanadigan nafaqa summalariga; dafn etish marosimi uchun beriladigan nafaqa summalariga; qisman haq toʻlanadigan taʼtil davrida bolani parvarishlash uchun toʻlanadigan summalarga; bola tugʻilishi, qarindoshlar vafot etishi, nikoh tuzish munosabati bilan korxona, muassasa yoki tashkilot tomonidan toʻlanadigan summalarga; xizmat safari, boshqa joyga ishga oʻtkazilganligi, qabul qilinganligi yoki yuborilganligi munosabati bilan toʻlanadigan summalarga; mehnatga oid munosabatlar bekor qilinganda ishdan boʻshatish nafaqasi tariqasida toʻlanadigan summalarga. 3. Alimentlar undirish toʻgʻrisidagi, mayib boʻlganlik yoki sogʻliqqa boshqacha tarzda shikast yetganlik, shuningdek, boquvchisining vafot etganligi bilan bogʻliq holda koʻrilgan zararni qoplash toʻgʻrisidagi ishlar boʻyicha undiruv faqat sudning qaroriga binoan vaqtincha mehnat qobiliyatini yoʻqotganda toʻlanadigan ijtimoiy sugʻurta nafaqalariga va ishsizlik nafaqalariga qaratilishi mumkin. 4. Bir necha ijro hujjati boʻyicha undiruv ish haqiga qaratilganda, xodimda ish haqining ellik foizi saqlanishi lozim. Miqdori sud tomonidan oʻrnatilgan va jamlanmasi ish haqining ellik foizidan oshadigan bir necha ijro hujjati ijroga taqdim qilinganda, qarzdorga ish haqini toʻlayotgan tashkilot bu haqda qarzdor va sud ijrochisini yozma ravishda xabardor qiladi. Bunda, qarzdorga uning belgilangan undiruv miqdorini kamaytirish toʻgʻrisida sudga daʼvo arizasi bilan murojaat qilish huquqi yozma ravishda tushuntiriladi. Ushbu hollarda qarzdorga ish haqi toʻlayotgan tashkilot keyingi ijro harakatlarini amalga oshirish uchun sud ijrochisiga ish haqi toʻlanadigan kunlar haqida yozma maʼlum qiladi. 5. Ijro hujjati, shuningdek ijro hujjati ijrosini taʼminlash boʻyicha taqdim etilgan sud ijrochisi talabnomasining bajarilishi majburiydir va faqat sud yoki sud ijrochisi tomonidan qonunchilik hujjatlarida belgilangan tartibda toʻxtatilishi mumkin. 6. Qarzdorning ish, oʻqish, pensiya va boshqa daromadlar olish joyi haqida maʼlumot mavjud boʻlganda, sud ijrochisi undiruvni ish haqiga qaratishni 1-ilovaga muvofiq ijro hujjatining aslini ilova qilgan holda Ish haqi yoki boshqa unga tenglashtirilgan toʻlovlardan ushlab qolish toʻgʻrisidagi talabnomani (bundan keyingi oʻrinlarda talabnoma deb yuritiladi) qarzdorga ish haqini toʻlayotgan tashkilotlarga taqdim etadi. Sud ijrochisi qarzdorning ish, oʻqish, pensiya va boshqa daromadlar olish joyi haqidagi maʼlumotlar toʻgʻriligini mazkur tashkilotlarga soʻrovnoma yuborish orqali tekshirishga haqli. Tashkilotga ijro hujjatining asli ijro etishlik uchun yuborilganda, sud ijrochisi ijro ish yurituvida uning nusxasini saqlaydi. Ijro hujjatining asli ilova qilingan talabnomani taqdim qilish qoʻlda, reyestr boʻyicha pochta yoki kuryerlik xizmati orqali amalga oshiriladi. 7. Sud ijrochisi qarzdorning ish, oʻqish, pensiya va boshqa daromadlar olish joyi haqida qoʻshimcha maʼlumot olish uchun qarzdorning yashash joyidagi Oʻzbekiston Respublikasi Xalq bankining filialiga yagona maʼlumotlar bazasidan jamgʻarib boriladigan pensiya tizimidagi qarzdorning shaxsiy hisobi boʻyicha maxsus maʼlumotni olish uchun soʻrovnoma yuboradi. Qarzdorning ish, oʻqish, pensiya va boshqa daromadlar olish joyi haqida maʼlumotlar mavjud boʻlgan taqdirda tashkilot bu haqda sud ijrochisini darhol xabardor qiladi. Mazkur bandning birinchi va ikkinchi xatboshilarida koʻrsatilgan maʼlumotlar olinganidan soʻng, sud ijrochisi undiruvni qarzdorning boshqa daromadlariga qaratish toʻgʻrisida qaror chiqaradi, keyinchalik talabnomaga quyidagilarni ilova qilgan holda yuboradi: undiruvni qarzdorning boshqa daromadlariga qaratish toʻgʻrisidagi qaror; ijro hujjatining nusxasi. 8. Ijro hujjati xato kelib tushgan hollarda, muassasa, tashkilot yoki boshqa shaxslar ijro hujjati kelib tushgan kunning ertasidan kechiktirmay, mazkur ijro hujjatini yuborgan sud ijrochisiga uni qaytaradilar. Undiruvni ish haqiga qaratishni nazarda tutuvchi ijro hujjati qarzdor ishdan boʻshagandan soʻng taqdim etilganda, ijro hujjatini olgan tashkilot ijro hujjatini, qarzdorga oxirgi olti oy mobaynida toʻlangan ish haqini koʻrsatgan holda, buyruqdan koʻchirmani, shuningdek qarzdorning yangi yashash va ish joyi haqidagi maʼlumotlar mavjud boʻlsa, ularni ilova qilgan holda qaytaradi. 9. Qarzdorning ish haqidan ushlab qolinadigan miqdor soliqlar ushlab qolinganidan soʻng qolgan summadan hisoblab chiqariladi. 10. Agar ijro hujjatida ish haqidan undirish miqdori koʻrsatilmagan boʻlsa, sud ijrochisi har bir alohida holatda undiruv miqdorini belgilashga haqli. 11. Axloq tuzatish ishlariga hukm qilingan shaxsdan ijro hujjatlari boʻyicha undiruv sud hukmi yoki qaroriga koʻra amalga oshirilgan ushlab qolish summasini hisobga olmagan holda ish haqining toʻliq summasi hisobidan amalga oshirilishi lozim. 12. Jazoni ijro etish koloniyalarida, tarbiya koloniyalari va qamoqxonalarda jazo oʻtayotgan shaxslardan, shuningdek tibbiy yoʻsindagi majburlov choralarini ijro etuvchi muassasalarda saqlanayotgan shaxslardan undiruv butun ish haqidan, ish haqining ularning mazkur muassasalardagi taʼminoti boʻyicha xarajatlarni qisman qoplash uchun ajratiladigan qismini ham qoʻshgan holda amalga oshiriladi. 13. Qarzdorga ish haqi toʻlayotgan tashkilot sud ijrochisining ijro hujjati ilova qilingan talabnomasini olgach, uni mazkur Qoidalarning V boʻlimida belgilangan tartibda roʻyxatga oladi va qarzdorning ish haqidan ushlab qolishni amalga oshiradi. 14. Qarzdorga ish haqi toʻlayotgan tashkilot ushlab qolingan pul mablagʻlarini undiruvchiga toʻlov amalga oshirilgan kundan eʼtiboran uch kun ichida toʻlashi yoki oʻtkazishi shart. Pul mablagʻlarini toʻlash va oʻtkazish qarzdor hisobidan amalga oshiriladi. 15. Pul mablagʻlarini pochta xizmatlari orqali Oʻzbekiston Respublikasidan tashqaridagi shaxslarga oʻtkazish faqat ikki tomonlama kelishuv tuzilgan davlatlarga amalga oshiriladi. 16. Pul mablagʻlarining pochta oʻtkazmalari oʻtkazilgan manzilga qaytarilganda, ular qarzdorga ish haqini toʻlagan tashkilotning hisob raqamiga, undiruvchining (qabul qiluvchining) manzilini aniqlashtirish holatlaridan tashqari, keyinchalik ijro hujjatini ijroga taqdim etgan sud ijrochilari boʻlimining depozit hisob raqamiga koʻchirish uchun oʻtkaziladi. Bunda joʻnatmalarni oʻtkazish uchun olingan toʻlov qaytarilmaydi. 17. Sud ijrochilari boʻlimining depozit hisob raqamiga kelib tushgan pul mablagʻlari undiruvchi tomonidan qonunchilikda oʻrnatilgan muddatlarda talab qilib olinmagan holda sud ijrochisi ushbu pul mablagʻlarini davlat daromadiga oʻtkazish choralarini koʻradi. 18. Undiruvchi yoki ijro hujjati boʻyicha ish haqidan ushlab qolingan qarzdorning talabi boʻyicha tashkilot amalga oshirilgan undiruvlar yuzasidan maʼlumotnoma berishga majburdir. 19. Ijro hujjatlari qatʼiy hisobda turadigan hujjatlar hisoblanadi va roʻyxat raqamiga ega boʻladi. 20. Ijro hujjatlari 2-ilovaga muvofiq ijroga kelib tushgan ijro hujjatlarining hisobi yuritiladigan Ijroga kelib tushgan ijro hujjatlarini roʻyxatga olish kitobida roʻyxatga olinadi. 21. Tashkilot ijro hujjati roʻyxatga olingan kunning ertasidan kechiktirmay bu haqda sud ijrochisi va undiruvchini roʻyxatga olish maʼlumotlarini koʻrsatgan holda xabardor qiladi. 22. Ijroga kelib tushgan ijro hujjatlarini roʻyxatga olish kitobi tikilgan, raqamlangan, qarzdorga ish haqini toʻlayotgan tashkilot rahbarining imzosi bilan tasdiqlangan va sana koʻrsatilgan holda muhrlangan boʻlishi lozim. Ushbu kitobga kiritilgan har bir oʻzgartirish boʻyicha oʻzgartirish kiritilgan varaqning past qismiga belgilangan tartibda izoh kiritilib, muhr bilan tasdiqlanishi lozim. 23. Qarzdorga ish haqini toʻlayotgan tashkilotlarda qatʼiy hisobda turadigan ijro hujjatlari poʻlat seyflarda yoki maxsus temir shkaflarda saqlanishi lozim. Bunda har bir ijro hujjati qoida tariqasida ushbu ijro hujjatining ijrosi bilan bogʻliq boʻlgan hujjatlar bilan birga alohida jildlarda saqlanadi. 24. Ijro hujjatlari boʻyicha ish haqidan ushlab qolishni tugallash ijro hujjati Qonunda belgilangan tartibda tugatilgan yoki tamomlanganda, shuningdek, aliment majburiyatlari tugaganida amalga oshiriladi. 25. Qarzdor bilan mehnat shartnomasi (kontrakti) bekor qilinganda, oʻqish tamomlanganda (boshqa oʻquv yurtiga oʻtkazilganda), pensiya va boshqa daromadlarni olish joyidan ketganda, qarzdorga ish haqini toʻlayotgan tashkilot bu haqda sud ijrochisini darhol xabardor qilishi va unga amalga oshirilgan undiruvlar boʻyicha belgi qoʻyilgan ijro hujjatini qaytarishi lozim. 26. Qarzdorga ish haqi toʻlagan tashkilot kuzatuv xatida barcha ushlab qolingan va qolgan qarzdorlik summasini koʻrsatib, muhri bilan tasdiqlaydi, shuningdek, qarzdorning yangi yashash va ish joyi haqidagi maʼlumotlar mavjud boʻlsa, ularni koʻrsatadi. 27. Qarzdorning ish haqidan undiruvni nazarda tutuvchi ijro hujjatlari ijrosini taʼminlash maqsadida sud ijrochilari boʻlimlarida 3 ilovaga muvofiq Ijroga qaratilgan ijro hujjatlarini hisobga olish kitobi yuritiladi. Ushbu kitobning yuritilishini nazorat qilish sud ijrochilari boʻlimlarining katta sud ijrochilariga yuklatiladi. 28. Qarzdorga ish haqi toʻlayotgan tashkilot keyingi oyning beshinchi sanasidan kechiktirmay, sud ijrochisiga Ijro hujjatlari boʻyicha pul mablagʻlarini undirish toʻgʻrisidagi maʼlumotlarni (4-ilova) taqdim etadi. 29. Sud ijrochisi qarzdorga ish haqi toʻlayotgan tashkilot tomonidan ijro hujjati talablari bajarilishi ustidan nazoratni amalga oshiradi, shu jumladan, ijro hujjati boʻyicha pul mablagʻlarining toʻgʻri ushlab qolinishi va oʻz vaqtida oʻtkazilishi, ularning saqlanishiga va hisobga olinishiga doir belgilangan talablarga rioya etilishi yuzasidan undiruvchining arizasiga koʻra yoki oʻz tashabbusi bilan, shuningdek sud ijrochilari boʻlimi ish rejasiga koʻra tekshirish oʻtkazadi. Bunday tekshirishni oʻtkazishda qarzdorga ish haqi toʻlayotgan tashkilotlar tegishli buxgalteriya va boshqa hujjatlarni sud ijrochisiga taqdim etishi shart. 30. Tekshiruv natijalari yuzasidan ijro hujjati boʻyicha undiruvning toʻgʻriligini tekshirish dalolatnomasi tuziladi va sud ijrochisi, qarzdorga ish haqi toʻlayotgan tashkilot rahbari va masʼul xodimi tomonidan imzolanadi. 31. Tekshirish jarayonida ish haqidan ushlab qolish tartibi buzilganligi aniqlanganda, sud ijrochisi masʼul shaxslarga qonunchilikda nazarda tutilgan choralarni koʻradi. 32. Mazkur Qoidalar talablarini buzgan aybdor shaxslar qonunchilikda belgilangan tartibda javobgar boʻladilar. 33. Mazkur Qoidalar Oʻzbekiston Respublikasi Mehnat va aholini ijtimoiy himoya qilish vazirligi hamda Oʻzbekiston kasaba uyushmalari Federatsiyasi Kengashi tomonidan kelishilgan.